Ahojte :) Rozhodla som sa urobiť si radosť zopár vecičkami, ktoré som mala vyhliadnuté už pomerne dosť dlhú dobu. Je to nejaký ten týždeň čo si najprv urobím wishlist a až potom si danú vec kúpim. Mám vďaka tomu dostatok času premyslieť si, či vybranú vec naozaj chcem, pretože v nákupnom ošiali neraz kúpim kúsky, ktoré sa mi už na druhý deň nepáčia. Navyše som momentálne posadnutá nákupom nábytku a bytových doplnkov, takže to celé odriekanie ani nie je odriekanie. Iba míňam niekde inde :D
Malé kabelky sú niečo, čo mi celý život chýbalo. Zväčša som nakupovala veľké "kravy" a nosila v nich celý svet. Teraz si čoraz viac užívam ten pocit, keď si zbalím len doklady, peniaze, kľúče, telefón a balzam na pery. Je to pre mňa určitý typ voľnosti. Predsa len, na nosenie päť kilovej kabelky som už pristará :D
Šperky sú časť môjho šatníka, ktorá je momentálne žalostne chudobná. Mnoho kúskov som vyhodila, pretriedila a akosi som nemala čas si svoju zbierku obnoviť. Popravde, ani sa mi nič nepáči. Výnimkou bol tento set náramkov, ktoré sa mi (z neznámeho dôvodu) okamžite zapáčili. Navyše nie je šanca, že by mi ich krpec zničil. // Pôvodne som si tento top nechcela kúpiť vzhľadom na jeho dĺžku, keďže nie som fanynka holých pupkov v meste (a na iných miestach, kde sa patrí vyzerať aspoň trošku kultivovane. Nie ako na kolotočoch či dovolenke.), ale už dlho som podobný kúsok chcela. Potom ako do môjho šatníka pribudla nová púzdrová sukňa s vyšším pásom, vedela som, že budú ideálna dvojka. // Skladovanie make-upu chcelo tiež už menšie oživenie a táto dóza s tromi priehradkami je na to ako stvorená. Samozrejme, že je z Ikea. Inde už krabičky ani nekupujem.
Keď už tu máme leto, chcelo to aj letné topánočky. Vyhliadnuté som mala sandálky, žabky a lodičky. Dva kúsky z toho vidíte na fotke, lodičky nemali vo farbe a ani čísle, ktoré som chcela. Škoda. Ak by sa vám zdalo, že inklinujem k infantilným kúskom, tak sa vôbec nemýlite. Mašličky, srdiečka, volániky, čipka.... Nedokážem im odolať a dosť sa to odráža na všetkých mojich nákupoch.
Keď príde na púzdrové sukne, tak som rozhodne ich fanúšik číslo jedna. Toto je tá, ktorú som spomínala už vyššie. Ide o obyčajnú úzku sukňu s vysokým pásom. V spodnej časti má však takýto zaujímavý detail a ja sa už neviem dočkať, keď ju skombinujem s nejakými krásnymi lodičkami.
A čo vy ? Čo ste si naposledy zadovážili a čo naopak ešte plánujete kúpiť ? :)
Krásny zvyšok víkendu prajem.